정조 21년 · 목
京畿監司李在學狀啓以爲南陽罪人洪有土里刃剌其妻張召史當日致死丙辰八月十六日囚初檢傷處仰面胸膛下心坎右邊有刃剌一處腸胃露出刃竅橫長五寸六分廣二寸屍親張起周招內渠妹出嫁洪有土里處生二子而夫妻情誼不能稠密有土里又得一女作妾甲寅年間棄其本妻率妾往接于京中矣今年七月率妾還來與渠妹同居一室間有口舌相爭之端矣今十四日渠妹身死云故十五日來到入來之路聞傳說則渠妹爲其夫被剌致死云蒼黃來見則已爲小斂解斂詳視則心坎果有刃剌腸胃逬出云正犯洪有土里招內申寅年率渠母與花妻移去京中而渠母病勢沈綿今年七月下來避接於外三寸家渠與花妻同爲入接於渠妻所居家而母病漸重問諸卜筮則祈禱祠堂爲吉云渠謂渠妻曰十五日當行祈禱所入諸具十四日備待云矣伊日黃昏來到渠家則渠妻不在故使鄰居鄭召史招來問祈禱諸具何以爲之云則渠妻多發不恭說話所見駭痛渠不勝其憤拳打耳顂五次渠妻益肆惡曰吾之性命卽決今日云云而暗室無知之間以刀自剌其胸仆臥房中故奪其刀子出房投擲云看證鄭召史招內洪有土里使渠招其妻與子渠招來其妻於其媤三寸家則有土里與其妻同入房中略有相詰之聲矣俄已有土里妻疾聲殺人之言凡爲三次聞極驚駭卽入房中則黑暗不卞何狀而有土里稚子出去請來族屬而其中金昌福言內張召史已爲被剌致死云故渠驚遑出來云安召史招內渠與有土里爲異姓五寸伊日往其家則有土里與其妻相詰數次拳打仍跨腹上則張召史急聲救人而有土里直爲剌殺云洪有土里花妻趙召史招內渠與張召史同居一室別無相詰之事十四日以舂役不善有數語詰責渠往媤母避接所其後事端別無參見云初檢官南陽前府使田義顯結辭內洪有土里之設心戕殺如是兇毒鄭安兩召史目見其被剌丁寧納招則今此獄情毫無可疑實因以被剌致死懸錄正犯以洪有土里懸錄論其根因則有土里沈惑花妻常蓄慍怒於本妻至於因機剌殺之擧則趙召史招中其所陰嗾雖箇箇發明由我之律亦在罔赦云覆檢官安山前郡守趙重瞻結辭與初檢同第九次同推時正犯洪有土里招內渠與母相依爲命而渠妻張召史爲人悍毒與渠母常常言詰多有不恭之事渠母不欲同居始爲移避矣移居後母病漸重故還歸本土則張召史見渠母下來肆發憤毒辱說無比渠以祈禱祠堂事言于張召史備待諸具而無一備待故詰責其故則張召史高聲發惡末乃向渠母詬辱百倍於前實非爲人子所可忍聞故憤痛之心激發於中毆打五六次猶未快心暗室昏黑之中搜覓可打之物所用小刀適入手中直剌張召史肚腹卽地致命果爲的實云此獄則以夫殺妻倫紀之大變也手刃剚腹情節之極兇也詞證具備情犯畢露而敢以死中求生之計一直歸之於其妻之自剌今於獄老之後又出奸計始以剌殺承款而乃曰其妻詬辱其母故不勝憤而殺之云果如渠供則自初何無一言而況其母不在同室本事由於禱神則詬辱之說寧有無端犯及之理乎蓋律文中毆死有罪妻妾條有從輕之文故云渠必有所知得以爲此說也似此絕悖至兇之類不卽償命以其飾詐之招及有持疑於用律則非所以慰幽冤而伸常法罪人洪有土里另加嚴訊施以當律斷不可已趙女則使其夫乖亂家道者卽渠也使正妻終至此境者亦渠也而旣無眞贓之見發惟期取服而乃已則一獄倂斃不無其慮勘以次律恐爲合宜○刑曹啓言殺妻之獄大關倫綱苟或事出不意情有可原則裁量傅生亦或爲扶綱敦風之一道而此獄則不但壞綱傷風之更無餘地殺者之窮兇死者之切冤誠有不忍言者傷痕則十目所覩看證則兩女質言正犯雖或慚慟自服用意殺之一律斷無容議況以自裁之說反誣旣死之妻者已極痛惡而又況於成獄幾月後第九次同推時忽以不孝之目勤加挽冤之魂有若有罪者故殺而遽云遲晚其心術語意之凶譎何至此極奸情誣招不當以遲晚施行罪人洪有土里亟加嚴訊以本罪取服斯速償命正犯花妻趙女則果是此獄之禍根亂階而正犯行兇時旣無趙女造謀之執跡則竝囚同推有傷獄體請依道臣論啓次律勘放之意竝爲分付敎以第爲依回啓施行○全羅監司李得臣狀啓以爲道內未錄啓殺獄罪人中咸平丁載德扶安金宅周求禮柳秀坤益山楊敍欽等獄事則論以情法合有參量之道故各附迷見恭俟稟處珍山朴贊儀務安丁就儉等獄事則或實因由病而法難成獄或詞案已具而情合可恕故直爲酌決後後錄登聞咸平罪人丁載德踼打申平孫第三日致死乙卯七月二十九日囚初檢傷處仰面右脅下有磨傷二處一處圍圓長二寸一分一處圍圓長一寸四分竝色紫微硬腎囊右邊膨脹浮氣直接下腹按之有水聲右臀下外邊有笞痕九處屍親朴召史招內渠子平孫本村里任擧行矣風憲丁載德含嫌於不給後價各項公錢捧上時必笞治渠子而所謂利條又爲徵捧故以蟬峙市備給之意言及矣村人以面任侵虐村民事等訴有捉來面任之題而村人使渠子往傳題辭於載德渠子持所志往蟬峙場市則載德以利錢不給使有司趙莫大決笞七度渠子拂起而投所志於載德曰見此官題云則載德又使勸農朴連九捽曳蹴打無所不至平孫欲爲逃避則載德扶執蹴打連九推背驅出平孫痛臥於中路村人擔歸故問其傷處則腎部脅肋帝痛呼吸莫通而家素貧寒救療無路擔去於載德家仍爲致死云被告丁載德招內渠以本面風憲各項公納村民每多拒納故言責里任申平孫則以蟬峙市畢納爲言矣平孫伊日果到市門故欲爲徵捧則不惟不納行惡辱說少無顧忌果使勸農朴連九決笞五度矣其後聞之則渠之素患疝症發作止宿於蟬峙市五里許趙莫大家受鍼於醫人姜以昌而去云假使平孫被蹴於渠而腎囊至於浮脹則豈不卽地致斃而何能行步五里之地殞絕於三日之後乎渠之疝症適發於受笞之後以至致命此可謂烏飛梨落平孫之疝症自有來歷渠曾見平孫身手欲抄報於陞戶則該村金業孫以爲平孫有疝冷之症何以作行於遠路云爾則此是明證云看證李汝東招內載德使有司勸農等捉入平孫決笞五度後又令決笞而平孫不爲順受則載德高聲曰東縛此漢有司勸農輩或捽曳其髮或推擠其背驅出稍間之地如是之除似不無毒手之撞着而平孫被曳後行步如常載德自打之狀果未目覩云干連朴連九招內載德笞治平孫時渠果執杖打五度而初無捽曳蹴打之事云趙莫大招內載德初治平孫後又怒其違拒使渠執杖打至六度而無捽曳之事自場市歸後平孫來到渠家曰腹痛孔劇無路歸家云故使之留接云醫人姜以昌招內渠於路中見何許人捧腹大痛而見人輒願下鍼故問其腹痛則答曰曾有疝症矣自腎部衝亘胸腹云渠爲其降氣鍼其尺澤等穴則其人曰顯有其效云詞連金業孫招內申平孫兒時腎囊一邊浮大故丁載德欲抄定陞戶時果以素患疝症爲言云初檢官咸平縣監金箕憲結辭內申平孫屍身傷處旣無必死之痕疝痛明有可據之證故實因以病患致死懸錄丁載德以富豪而兼面任之勢執捉村任笞之捽之笞痕外諸處皮磨莫非捽曳時受傷則論以償命之律亦無所過重而實因旣是病患故雖以被告懸錄論其罪犯不可以被告而歇處別加嚴勘以懲豪强之習在所不已云覆檢傷處右脅下有傷痕一處圍圓長三寸色黯堅硬賢囊浮大責黑色以手按摩則右邊內卵顯有浮大而直至下腹膨脹微硬左邊內卵再三按摩莫辨其着在處覆檢官務安縣監李弘源結辭內申平孫屍身右脅傷痕色黯堅硬腎囊浮大責黑微硬腎囊最是要害必死處而左邊內卵縮上不見右邊內卵浮大而各人供辭旣無腎部被踼之明證又無痕損之可執謹按法文有曰爭鬪致死而屍上無痕損此必是被傷人舊有宿患氣疾有所觸犯氣絕而致死者也如此者多是腎子縮上不見云云捽曳蹴踼之際腰脅受傷腎囊之驚動縮上以至三日內致死者儘合法文故實因以被踼致死懸錄丁載德以正犯懸錄云前道臣徐鼎修發關內申平孫屍身初覆檢實因相左羅州牧使三檢官差定檢驗三檢傷處渾身肥肉竝皆消化而仰面右脅最下骨深靑第二骨微靑第三骨若有靑意第四骨稍白而四骨間隔肉皆不消化粘着於脅骨內邊其色黯黑其痕方圓按之堅硬周匝之痕與足跡略相彷似三檢官羅州牧使曹翬振結辭內申平孫屍身所露之骨至於深靑周匝之痕與足跡彷似則其爲被踼丁寧無疑云此獄則初檢以病患懸錄覆檢三檢以被踼懸錄被檢之腎囊膨脹更爲覆檢時致命之根因覆檢之右脅傷處又爲三檢時致命之根因疑眩莫甚把捉無路實因旣不分明斷獄只憑看證今以看證之招見之李汝東以爲似不無毒手之撞着朴連九趙莫大以爲初無是事云則亦爲凶身藉口之資然則當初實因旣以三從二言而執定今此證招獨不可三從二言而聽信乎姜以昌之路傍下鍼金業孫之同里證病亦不可謂其死之全無所祟眞贓未捉獄案難成而一味訊推有違審克之道敢陳膚淺之見以俟攸司之稟處扶安罪人金宅周足踼其妻金召史第五日致死丙辰八月十九日囚初檢傷處合面脊輩右邊色紫黯微硬處圍圓長五寸七分右後肋色紫黯血癊堅硬處圍圓長二寸五分右後脅色紫黯血癊微硬處圍圓長三寸六分屍親金守燁招內金以成來言曰汝妹被打於汝妹夫宅周處方爲呻呤云故往見痛臥之狀問其被打之由則渠妹答曰麻布道袍縫於燈下燈檠忽然顚倒油沾衣上家長突入亂打渾身剌痛云渠在傍救療矣仍爲致死云看證金以成招內金宅周卽渠妻娚而隔籬居生矣夜聞相鬪之聲卽往問之則妻母曰宅周發怒其妻有所爭鬪吾已解鬪云金女則曰家長三次足踼脅肋之間大段剌痛云翌朝往見則金女痛臥妻母曰自數日前猝發泄瀉仍爲痛臥云故逢着金守燁果言其妹被打痛臥之由云正犯金宅周招內渠母躬自紡績織出一匹麻布新裁道袍渠妻及隣居文姓寡女同爲針線矣渠妻落燈覆油遍沾衣領故見甚憤惜叱責渠妻扶執頭髮曳出門外之際老母叱責故更不爭詰而渠妻猝得泄瀉連爲呻呤仍爲致死云看證文召史招內金女來請故渠往其家裁出道袍同針至夜金女揮手落燈油污道袍金女與渠以水洗濯又共吮之之際金宅周怒執其妻曳出門外三次足踼渠與宅周母同爲解鬪云金守燁更招內渠妹出嫁後室樂之不足隣里所共知也七年空房一不同稠云渠妹以其驅迫之事種種泣說驅迫如此而以其媤母之慈愛尙此保存今此宅周之道袍要請隣寡必欲針線者益以此布之出其媤母手中故也今番被踼後全廢穀氣竟至致命則金以成金宅周所供中泄瀉之說皆是掩諱之計云初檢官扶安縣監李允行跋辭內金召史屍身脊背脅肋傷處可驗其致命之場眼開口開兩手不拳等形證脗合於無冤錄踼死條故實因以被踼致死懸錄金宅周以正犯懸錄云覆檢官古阜郡守申史源跋辭與初檢同此獄則脊背也脅肋也痕損已著妹夫也隣比也證招丁寧依法償命無容更議而第伏念殺獄之法不但以生道殺人亦或爲死者雪冤則夫於婦卽綱也今此行兇者夫也被死者妻也縱云夫也不良犯此傷倫之罪若使死者有知能無由我之痛乎殺他人而罪抵償命尙或願以身代由自已而屢經刑訊到此倘作何心雖以宅周言之憤怒陡發於不知不覺之中捽打未分於若緊若歇之處而因此致死亦豈所料謂之悖行則可矣諉以用意則未也參酌情法或有一分傅生之道令該曹稟處求禮罪人柳秀坤捽曳張沁項頸致折卽地致死丁巳三月十八日囚初檢傷處合面項頸色紫責皮脫腐爛扷垂掀搖脊輩皮脫一處長四寸八分上廣三寸二分下廣二寸二分色紫黯血癊微硬屍親張㲺招內今月十一日夜柳秀坤奴子汝淑來言渠兄猝得客鬼方在危境云急往渠兄家則兄已死矣問於兄嫂則答曰家長夕食後往隣居成盤長家矣移時後朴萬赤背負家長而來入置房中則死已久矣柳秀坤隨後入來曰我與張生員適逢於朴萬赤家投牋房偶然爭詰一番捽曳則輒忽氣絕故負來云云渠卽欲告官則秀坤父子以棺槨斂具自備埋葬之意縷縷懇乞果爲棺斂出殯十四日始爲告官云看證朴萬赤招內柳得坤張沁等來會渠家而投牋矣得坤兄秀坤自外入來奪取投牋而去張沁追後出去與秀坤立於渠家籬外高聲爭詰秀坤責張沁曰汝佩女婚所用錢浪費投牋已是駭擧而誘引吾弟與之同爲者尢極無狀云張沁答以悖言則聞有拔出藩籬木一打之聲又有捽曳之聲矣少頃秀坤還入言曰張沁俄被捽曳頹臥氣塞云灌油救療而仍爲殞絕則秀坤請渠負還厥家渠果負往而毆打時光景則渠在房中未得的見云正犯柳秀坤招內渠與張沁爲異姓八寸而張沁素甚貧窮渠以戚誼種種救窮內外家眷殆同食客情義親密無異同氣矣張沁女婚定於今月助婚錢持來故爲其問議夕往其家則張沁往投牋房渠弟得坤亦往投牋房云渠往投牋房奪取投牋而出來則張沁隨後出來渠責以女婚錢虛費及使渠弟外入之由則張沁初無悔悟之意反加悖言故渠憤心層激手執頭䯻一場捽曳張沁委身氣塞不能出言故撫手灌油而仍爲殞絕渠以一時戒飭之意有所言詰終至此境其爲痛迫之情與渠妻子無異達宵痛哭而張沁家屬言於渠曰家長之死出於意外而爭閧之本爲吾家顧護之意也事狀若是難以告官勿慮云云張沁三寸叔亦曰吾姪之死旣非秀坤用意故犯則發告有所不忍屢年賙窮恩亦大矣勿爲雜談云爾則張㲺一體快諾故渠備斂具棺槨卽爲出殯矣意外張㲺有此告官云張㲺更招內渠兄與柳秀坤雖是遠戚情誼之綢密便同至親兼有寄食之恩伊夜爭詰實爲貧家顧護之意則告官成獄猶有不忍之際秀坤自初痛哭於渠兄之家百般哀乞曰家庄田地當盡給寡嫂云云故果以好樣之道使秀坤措備斂具棺槨已爲出殯矣兄死之冤日漸倍增有此告官云初檢官求禮縣監李宗祥結辭內屍身脊輩血癊果非無聲卽死之處項頸致折決是無聲暴死之症故實因以項頸致折致死懸錄柳秀坤以正犯懸錄云覆檢官谷城縣監李潤明結辭與初檢同此獄則脊背之痕損雖不深重項頸之掀搖旣有昭著無論用意與無心但當取服而償命第以按獄之道言之情法之間或有一毫可原決處之際固宜十分致愼秀坤之於張沁論其誼則近戚而無異乎兄弟者也語其情則隣比而幷畜其妻子者也米鹽柴水岡非秀坤之所周急疾病憂患皆是秀坤之所顧恤視同家人極其敦睦見有小過動輒誨責至於伊日之事睹技易於外入而浪費渠女助婚之需疑憤起於心頭而爲追家弟被誘之蹤及夫據理而誚責宜其服罪而愧謝反以悖說無難相答則秀坤之乘憤捽打亦無怪矣于時昏黑旣無看證之可憑卽地窒塞曾未意慮之所到伊夜告急之語可見莫知其端畢竟致命之由果是求說不得然則其所折項緣於被捽之際乎在於翻身之時乎以平時親厚之誼有半夜殺死之變今雖使死者自言決不曰夫也故犯獄情到此合有商量而推案旣具臣不敢遽議傳輕益山罪人楊敍欽毆打金召史第二日致死丁巳五月初五日囚初檢傷處仰面左邊頭顱下額角上有皮不破骨肉損一處圍圓長二寸三分橫廣四分肉色紫黯微硬左後脅有責黯一處圍圓長一尺三寸二分橫廣三寸五分微硬浮高中有肉坼處長六分廣三分穴深一分堅硬屍親私奴汗乭招內渠卽楊敍欽三寸家奴子而敍欽雌年一隻渠以賭地例喂養矣厥牛徑生死犢而敍欽責出生犢故兒犢一隻買給則謂之體小而退送渠妻帝其犢更納之際言語有不恭則送奴捉渠渠意以爲憤頭見捉必不免重杖稍待解憤後進往待罪爲計矣今月初一日出野暮歸則渠妻被打於楊生員云問其被打委折則渠妻曰以兒犢事楊生員以六兩箭竹毆打滿身牽痛云矣今初二日仍爲致死云洞長宋千卜招內金召史被打於楊敍欽翌日致死而楊敍欽逃躱故果未捉得云初檢官益山郡守金箕南結辭內金召史屍身額角上骨肉損一處左後脅肉拆處俱係要害必死之處故實因以被打致死懸錄楊敍欽則正犯之自渠焉敢逭而肆然逃躱誠極痛惋云覆檢官龍安縣監金東覽結辭與初檢同益山郡守金箕南牒呈內殺獄逃躱罪人楊敍欽捉得嚴囚云前道臣徐鼎修題送內正犯今旣就捕縣監仍定同推官移文約會多般究覈事題送益山郡守金箕南龍安縣監金東覽牒呈內殺獄罪人楊敍欽依例取招敍欽招內金召史夫汗乭卽渠三寸叔奴子而農牛一隻以賭地例買給矣汗乭盜賣厥牛以兒犢買給故不捧而退送則汗乭妻向渠父發惡辱說不一其端忍憤置之矣渠以習射次進往射場之路適見汗乭妻過去責其辱說之罪則厥女又發辱說而去有不可親自追執任其所爲云楊敍欽更招內渠雖有一二次下手之事亦豈至於一夜間猝死乎金女傷處則伊日逢着數罪時厥女大段肆惡以石塊自打其額又爲顚蹶自傷云此獄則實因昭著斷案已成如法訊服在所不已而第伏念金女乃敍欽叔之奴妻也不但班常之有分無異奴主之截嚴而一辱庭前再罵田間爲敍欽者必欲痛治固是常情渠若告官官當嚴繩而年少閑良不耐一時麤憤忽地逢場手自毆打有此邂逅而致死雖曰妄着因而殞絕豈渠始料況婢夫之於家長旣有新頒之定式右項條件皆可參互當初成獄雖出重人命之意仍以償命實非嚴分義之道故敢陳淺見珍山罪人朴贊儀毆打李萬吉經夜致死丁巳三月十五日囚初檢偒處仰面左邊額後耳上有皮傷血流處按之低陷斜長三寸二分中闊二分屍親李福贊招內渠之先山在於珍山地而曾祖墓䐉近處朴贊儀偸葬其父相訟見落故渠父不勝痛迫率渠及四寸李仲伊等破掘偸葬露出橫帶後還到山下則朴贊儀朴德允等持丫杖結縛渠於前毆曳渠父於後朴贊儀堅執渠父高聲大呼曰殺汝我死云而一場亂打渠父昏絕仆地渠乞解結縛負到店幕終至殞命云正犯朴贊儀招內渠父母遷葬在於癸丑年而不用棺板合窆同壙矣聞掘冢之報與其姪德允德千等往見則拔去橫帶犯及體膚左右交雜故不勝憤痛與德允追執李萬吉或捽或打數次犯手而其所致死旣由於被打則叔姪之間何可推諉乎又況父母之墳變及白骨人理所在寧欲溘然惟願自當償命云初檢官珍山郡守趙有善結辭內李萬吉屍身左額邊柔陷骨損處實爲致命之傷故實因以被打致死懸錄朴哥諸人持杖共毆則萬吉致命未知的在誰手而朴贊儀實爲首倡故以朴贊儀定爲正犯蓋此山訟則今二月李萬吉以朴哥偸葬事告狀親往摘奸則朴哥偸葬處距萬吉祖冢爲五十二步旣非壓脈坐立不見非庶人禁葬之地故以此分付則萬吉以何心腸私自掘冢至於犯屍乎以摘奸時所見言之其合葬兩屍自他處移窆者而屍體腐傷故頭部左右用土補成不用棺只用七星板而其左屍右土耳微似傷缺右屍土頭左邊微動向右此必是萬吉所犯論以法律其當死必矣但朴哥等之不爲告官私自縛打以致殞斃鳥得免擅殺之罪云覆檢官錦山郡守沈養之結辭內實因正犯與初檢同而朴贊儀父母冢破掘處摘奸則掘排墳土拔開橫帶二立而兩屍體頭部之間顯有用何器械攪拍之跡男屍頭頸違傾若顧頸肩相接之交缺隙長爲數寸女屍右耳小傷若觸壓狀變及白骨若是慘絕爲其子與孫者至情痛迫固無紀極云大凡殺獄肯綮無出情法二字不有官家之公決掘冢犯骸法可死也目見變及於旣骨損生洩憤情可原也開棺見屍尙爲一律犯及殘骸罪當如何死者所犯雖曰死罪自有法例之所可勘斷本非冤家之所敢擅殺私自逞毒當下致命旣不伸其公法又有關於後弊當初成獄雖由重人命之意語其究竟不過子復父讎不告官擅殺之律則一向訊推恐欠平允之道故朴贊儀依本律自臣營勘處務安罪人被告丁就儉干連丁守甲丁巳四月十七日囚本縣下吏丁就良過其父葬曹允宅謂以逼葬於渠族山通奇於族人曺得才則得才率其弟與子掘出丁冢轉棺於三十餘步之地就良弟就儉及其三寸叔守甲等憤曺允宅之通奇毆打允宅至於致死事屍親發告故依例初覆檢則渾身無他痕損合面右臂膊有束縛痕一處橫長一寸六分廣一寸二分微靑紅柔軟左肐肘下有浮高一處圍圓長七寸微靑微硬實因俱以病患致死懸錄屍親曹光日招內得才掘冢時適値空官自鄕廳發送將差掘冢曹哥次第捉去而渠亦入於被捉中渠父允宅適往鄕稧飮酒醉歸見渠被捉不勝驚怯追到丁哥山直家則就儉足踼渠父之胸執䯻仆地蹴踏背腰而渠父子捉囚後就儉及守甲入來獄中背腰臂脚等處就儉以足蹴踏守甲則一次入打其父被打後終日不食翌日致死云山直李太好招內將差丁哥等結縛曹哥以去而初未見允宅之被打云銷匠趙乭孫招內允宅捉囚時無所痛處翌日善喫朝飯又飮盃酒矣午後猝發腹痛至於嘔吐故知以癨氣飯水逐鬼云看證曺孟得等招內允宅被囚後丁守甲叔姪入來獄中守甲一次打頰就儉一次拔鬚矣同日午後允宅謂以有物衝亘於胷膈間嘔吐痰水請於獄卒以瓢飯水逐鬼的實云被告丁就儉招內渠聞父冢見掘之說急告鄕廳與使令都將等出去結縛曹哥諸人仍爲捉來渠叔姪隨後而來足踼曺允宅之說極爲曖昧允宅囚獄後獄門牢銷又何可入獄踼打云干連丁守甲招內渠與就儉偕往山下之時曺允宅初不相見入往獄中恐喝打頰之說尤是孟浪云初檢官該縣兼任咸平縣監金箕憲結辭內肐肘浮高此非致命之傷而就儉則二十八歲壯健之漢允宅則六十六歲襄老之人若使就儉眞箇踼胷則允宅難免當下致命入邑之時何能行步於數十里之地況入獄之後頓喫酒飯則可知其無被毆之狀猝發腹痛嘔吐等症此必癨氣而至於打頰拔鬚元非緊重之處則必無因此致命屍身形症脗合於病死條云覆檢官羅州牧使任焴結辭與初檢同前道臣徐鼎修發關內曺允宅屍身初覆兩檢多有疑晦靈巖郡守三檢官差定檢驗三檢官靈巖郡守吳在斗結辭與初覆檢同今此丁哥乃是多族官吏曹哥特一疲殘村民强弱旣不相敵凌侮宜無不至而山下逢場蹴踏結縛獄中詬辱打頰拔鬚論其情犯守甲與就儉二而一者也允宅之死專由於就儉等行惡則其爲被打勢或似然而惟其初覆兩檢之實因定執俱以因病者或慮其行檢之未詳又行三檢而傷處實因亦如初覆兩檢執此以究允宅之當初生病雖曰威脅所致末梢致命旣無被毆所祟則以此成案恐非獄體故丁就儉丁守甲等以元惡本律從重勘處○刑曹啓言咸平縣丁載德獄事則經三檢而獄雖已成蔽一言曰案則未完傷痕形色三倅之定執各自不同實因懸錄三倅之意見亦未歸一蓋此獄胷綮在於疝症有無踼打與否而疝症則不無苖脈踼打則終沒把捉覆檢蓋因法文中因舊患氣疾觸犯氣絕條定執實因而死者被笞後健步於五里之地疾作後始殞於三日之間則此與法文中爭鬪時節卽地氣絕未免相反而上段因舊患三字與初檢因病實因殆無異同當時成獄出於三從二言之意而以愚淺之見竝論初覆然後當爲從二言之義至於三檢則只就脇骨之靑色間肉之未消作爲踼死之贓而骨色之靑不靑間肉之消不消法文中所未見之說而況圍圓闊狹彷似足跡云者太無倫脊三檢一案在所無論大抵載德籍面任之勢科外收斂私怒施杖衆中咆喝者絕可頑悖而細究獄情則終難遽歸於償命之科獄體至重臣不敢擅斷扶安金宅周獄事則殺妻者斷以一律金宅周之償命在所當然而道啓以爲夫也不良雖犯傷倫之罪死者有知必有由我之痛參究情理雖或似然而此獄則亦恐無是蓋夫爲妻綱而合則以義情旣乖則義易絕矣合卺七年疏不同稠則在夫如置眼中釘在妻若剜心頭肉已久矣抱幾年幽鬱之情者遭一夕戕害之冤則卽地獄成之後雖或冥冥有知第未必痛纏由我願以身代也參情之論旣屬然疑守法之地難撓關和罪人金宅周依前嚴訊期於取服求禮柳秀坤獄事則多年周恤竝其妻孥而仰賴當夜戒責慮其婚需之浪費實有十分恩義初無半點私怒道啓所以參情稟裁只見其犯殺獄以前事而第念殺獄之法初不以有心無心有或低仰因戲而殺由誤而死亦皆償命何況怒而鬪鬪而毆殺越之變當下卽出者乎揆以邦憲斷無參恕之道罪人柳秀坤依前訊推期於取服益山楊敍欽獄事則此等殺獄先觀彼此所犯之輕重斷以上下名分之關係今此楊敍欽之獄當與淸道孫德魯較以論之路逢惡辱之常女箭竹猛打尙可謂年少閑良豪快事猶勝於德魯法外施恪而彼妖巫不過德魯之贖奴子婦尙以奴屬之分得以傅生矣汗乭妻金女則楊族世傳奴之妻也此而償命恐有傷於重名分扶風敎之政道臣稟啓不無意見而獄體至重臣不敢擅斷珍山朴贊儀獄事則道臣酌決雖無稟處之請律名胡亂敢貢疑難之見李萬吉之發掘露屍果係一律而所謂露屍初非具棺之葬也白骨和土邊汲偸埋則骨之乍傾土之少缺安知萬吉開橫板時眞的手犯乎旣異於開棺犯屍則直斷一律未知何如贊儀之犯人要害致其速死者果係一律而昏夜山谷父子叔姪齊憤亂毆則萬吉致死安知獨出於贊儀之手而乃以家人共犯罪止尊長之律援置極典乎當律之施不施固無論於已死之萬吉而今以子復父讎不告官擅殺之律施之於贊儀則旣非當律似是旁照也一律何等至重而不請稟處旁照直決者未免徑先該道臣從重推考分付道臣十分査究更爲修啓後稟處務安丁就儉獄事則苦主出於村民被告係是邑吏則强弱不同慮有隱情故前後査究靡不用極犯打終沒把捉而屍上無呈露之痕病患雖涉然疑而獄中有祈祝之擧三檢所論如印一板獄旣未具則直斷以元惡鄕吏之律者道臣不無意見依此酌決之意請竝分付敎以咸平丁載德之獄殺獄之斷定須使實因與詞證俱備犯者莫敢盡其辭見者亦不措他說然而傷處之於實因詞證較反重爲此獄則傷處之甚疑甚晦有甚於實因之不分曉詞證之不明的笞治之痕未必因此必死設使背驅而足踼誠如苦主之招皆非兇身之自犯而所謂痕色亦未必因此必死無論因病與被踼觀於屍悵傷處此獄決不可成獄疝症有無豪强與否及兩檢實因之各異皆不足云云扶安金宅周之獄道伯結語中行兇者夫也被死者妻也縱云夫也不良犯此傷倫之罪若使死者有知能無由我之痛乎殺他人而罪抵償命尙或願以身代由自已而屢經刑訊到此倘作何心等云云可謂得士師平允之體湖南一方有此道伯深幸其無辜者不浪死傷處之要害證左之切近俱非夫毆妻之出於無情可以原情之案一味膠守者求禮柳秀坤之獄道啓多少論列者道盡人情之何如是其詳備說盡事理之何如彼其透澈死者張沁之於秀坤名雖異姓情若同氣衣之食之周活至及於內外眷屬實有難忘肉骨之恩所以打之者非眞惡之也卽欲敎之也兩畜犬噬趾惡言反肆則秀坤之心安得不忿而手勢之不至猛毒觀於屍帳綽可驗矣道啓之設疑不啻如盡錄出且況自服之招帶得偕死之意秀坤雖載於五倫行實敦族卷似無不可卿之必欲結果而後已枉費不緊說話未知學得於何許廷尉益山楊敍欽之獄班賤之分至嚴況渠叔之奴卽渠之奴厥奴之妻一辱於庭前再罵於田間且況向渠父多發不恭之說則爲敍欽者習射歸路當着下手不過是少年武氣中出來婢夫之於家長新頒定式正合此獄之左契道伯之言是矣雖以卿漫漶於風化邊之伎倆不欲爲立異之計朝家亦豈有異辭乎珍山朴贊儀之獄道伯之直決可謂道伯得其人卿獨何心忍於子復父讎之案齗斷羅織必欲翻案至以問備之典請於依本律善爲勘處之道伯卿之所執可謂求其說而不得豈不爲道伯之罪人乎務安丁就儉之狱係是應宥之罪道伯依初下有旨先決後啓則公然論理此果甚例怎式乎向前載德宅周減死定配秀坤刑放敍欽刑推徒配贊儀杖放就儉依道啓決處事分付朝廷之設爲刑官所以淸化理戢奸宄生道以殺人懲一而勵百卿之叨是任以來擧措之不稱職其端不一雇奴潛奸雇主未笄之女威逼致死而卿忽錯引不襯似之長短雇之說不當傅生而力請貸死者已是常情之外而衙門婢屬之詬詈官員者使之刑配則卿乃與其提擧力爭致勤筵敎而又敢以至鄙瑣極煩猥之事無難露章由前由後所關於風化非細姑從含垢之義特置勿問之科則今此諸條回啓之駭然有浮於右項兩件使爲人子者不得盡其職爲人夫者不能樹其綱爲族戚任恤者無所勸焉卿試自思之亦必自知卿罪義不敢晏然於官守回啓判堂權▣施以譴削之典一以正風化以嚴獄體○忠淸監司韓用和狀啓以爲結城罪人朴三卜獄事有更査之命矣罪人朴三卜及應問各人等捉致臣營以淸州牧使李寅燮公州判官金箕應恩津縣監李義敎差定參覈官臣眼同究覈始而各招終又面質多般盤詰而曰有曰無一如前供初覆檢案外別無未盡條件可以査出者蓋此獄事以大體言之和奸則可生不奸而曰奸則無可生之道而臣意則和奸固可生也不奸而曰奸亦無必可死之法今此翁德之死雖由於三卜之遽唱淫醜之說羞憤而自裁然羞憤者未必皆自死假使翁德初無受污之事而枉被難明之誣從容處置豈無其道而倉卒縊死終緣偏性以此言之翁德之死卽是翁德之自死非三卜之使之必死也謂之由我則可謂之威逼則不可今以獄情言之三卜曰與之和奸屍親曰無是事直是疑也伏見廷臣之獻議則或有曰可生者或有曰不可生者亦是疑也疑則從輕自是聖人之訓且我國鄕民一年農雇異於大明律雇工者其義甚明而今若引而同之必用重律則竊恐法傾於重也臣之迷見三卜更加嚴訊斷以次律恐合平允之政請令該曹稟處○刑曹啓言臣於此獄前已論理覆啓而聖念益加欽恤內以收議外而更査今此査案反覆詳閱則初檢原案外別無未盡條件之到今査出者道臣以兩條疑端論列修啓獄情則彼曰有是事此曰無是事是爲一疑端廷議則或云不可生或云不可死亦爲一疑端矣到此地頭臣亦不敢曰無疑而獄體旣重不敢擅斷請上裁敎以僉議詢同可見公議之大同潛奸之律在凡人難貸以雇奴欲犯雇主之女至於自裁比凡人當用加倍之律則刑官減律之請道伯和光之論未知稱叶於物情且於獄理尢似不襯當而其在愼獄之意亦何可滯於前見更付亞堂十分究理如有意見論理草記否則嚴飭推官斯速捧遲晚事分付道臣○平安監司朴宗甲狀啓以爲謹依判付辭意寧遠罪人朴尙七文案臣與參査官平壤庶尹洪樂正順安縣令沈誠之孟山縣監金基豊更加爛商附陳淺見前此錄啓時原案中崔召史屍身仰面之頰顋頷頦唇邊等傷處由於捽仆壓坐自後手縛之故意謂手勢所順當在右邊檢狀所錄初不起疑頷頦亦是要害而只以不現於法文速死必死條故跋辭中矇不擧論今於判付之下誨責丁寧臣等昏謬之失無所逃罪此獄則當死之傷痕旣著於耳頦脇肋捽打之光景盡露於尹女證招則卽此推斷固無可疑就以檢狀中形症言之眼睛之突腹部之脹正合於法文所在壓塞條則仰合面諸般傷處之硬柔淺深固不足爲輕重於實因矣爭端甚微逞毒至憯捽曳擠仆之不足加以手搏而膝壓斷送性命在於卽地究厥情跡尤極凶獰更加嚴刑期於取服○刑曹啓言臣於此獄覆啓也就考原案中行兇節次致命根因只論其斷可償命而若其倫綱上勵風懲惡之義則未色約略擧論傷痕中部位之重歇手勢之左右亦未及考據法文詳備論列矣判付誨責之下臣誠惶懍慚悚至今靡措今於道臣査啓中亦陳傷處初不起疑之由道啓曺讞率難免泛忽之科而大抵此獄之兇慝無比斷宜置法今不可以文案中些少疏漏有所容議於本獄情節請罪人朴尙七亟令取服斯速償命査案中可原之原字誤書以厚字孰肯之孰字誤書以熟字此兩字係是判付中辭敎而不能審愼誤謄啓本者大是不察請該道臣從重推考允之敎以先問者特嚴獄理也設使獄理歸一前此似此之獄自有如許之決然則此囚較之於已前已決之五十餘案果同乎異乎亦果浮於彼而緊於彼不當用五十餘度已決之已例乎比之南陽洪有土里之獄淺深亦果何如待新判堂出仕諸堂各具意見回啓飭已施査官削仕分揀